बालासोर ट्रेन हादसे के बाद इसकी बिल्डिंग में शव रखे गए थे
ओडिशा ट्रेन हादसे में जान गंवाने वालों के शव स्कूल के जिस हिस्से में रखे गए थे, उस पर शनिवार को बुलडोजर चलाया गया। इससे पहले शुक्रवार को स्कूल के हिस्से पर रखी टीन शेड को हटाया गया था। दरअसल, हादसे के बाद से पेरेंट्सbalasore train accident, Bulldozers run over Odisha's Bahanaga High School
ओडिशा ट्रेन हादसे में जान गंवाने वालों के शव स्कूल के जिस हिस्से में रखे गए थे, उस पर शनिवार को बुलडोजर चलाया गया। इससे पहले शुक्रवार को स्कूल के हिस्से पर रखी टीन शेड को हटाया गया था। 
दरअसल, हादसे के बाद से पेरेंट्स बच्चों को स्कूल भेजने से डर रहे थे। वे स्कूल को गिराने की मांग कर रहे थे। वहीं, स्कूल के टीचर भी स्कूल आने से इनकार कर रहे थे। इसके बाद स्कूल के प्रशासन ने यह फैसला लिया। प्रशासन का कहना है कि बिल्डिंग को गिराकर फिर बनाया जाएगा। स्कूल खुलने से पहले इसका शुद्धीकरण भी कराया जाएगा।
बालासोर में 2 जून को हुए ट्रेन हादसे में 288 लोगों की मौत हुई थी। शवों को घटनास्थल से 500 मीटर दूर बहानगा हाईस्कूल में रखा गया था। राहत-बचाव टीम ने 65 साल पुराने स्कूल भवन के दो कमरों और दालान को अस्थायी मुर्दाघर में बदल दिया था। यहां कफन में लिपटे शवों को लाया गया था।
अब देखिए उस स्कूल की तस्वीरें...
डर भगाने के लिए पूजा-पाठ होगा
स्कूल की प्रिंसिपल प्रमिला स्वैन ने कहा- छोटे बच्चे डरे हुए हैं। बिल्डिंग बनने के बाद स्कूल ने आध्यात्मिक कार्यक्रम आयोजित करने और कुछ पूजा-पाठ करने की योजना बनाई है, ताकि उन्हें अपने डर पर काबू पाने में मदद मिल सके। स्कूल में करीब 650 बच्चे पढ़ते हैं।
कलेक्टर के दौरे के बाद गिराने का आदेश
गुरुवार को जिला प्रशासन ने स्कूल का दौरा किया। बालासोर के जिला कलेक्टर दत्तात्रय भाऊसाहेब शिंदे ने कहा- मैंने स्कूल मैनेजमेंट के सदस्यों, प्रिंसिपल, अन्य कर्मचारियों और स्थानीय लोगों से मुलाकात की है। वे पुरानी इमारत को गिराना चाहते हैं ताकि बच्चों को कोई डर न हो। हालांकि फिलहाल सांकेतिक रूप से स्कूल को गिराया जा रहा है, इसी पूरी तरह से ध्वस्त करने में दो-तीन महीने लगेंगे।
तस्वीरों में देखें जब हादसे के बाद स्कूल में शव रखे गए थे...
मालगाड़ी से टकराई थी कोरामंडल एक्सप्रेस
2 जून को ओडिशा के बालासोर में हुए भीषण हादसे में 288 लोगों की मौत हुई थी और 1100 से अधिक घायल हुए थे। यह दुर्घटना तब हुई, जब कोरोमंडल एक्सप्रेस लूप लाइन में खड़ी मालगाड़ी से टकरा गई। इसके बाद कोरोमंडल के डिब्बे बगल वाली पटरी पर गिर गए। जिस पर आ रही बेंगलुरु-हावड़ा सुपरफास्ट एक्सप्रेस कोरोमंडल की बोगियों से टकरा गई।
हादसे के बाद ट्रैक पर दिन-रात रेस्क्यू ऑपरेशन चलाया गया। साथ ही ट्रैक की मरम्मत भी होती रही। एक्सीडेंट के 51 घंटे बाद सर्विस फिर से बहाल कर दी गई। रेल मंत्री की सिफारिश पर हादसे की जांच CBI कर रही है।
ओडिशा ट्रेन हादसे से जुड़ी यह खबर भी पढ़ें...
ओडिशा ट्रेन हादसे से पहले का VIDEO: कोच में सफाई हो रही है, तभी टक्कर की जोरदार आवाज फिर चीख-पुकार
ओडिशा के बालासोर में हुए ट्रेन एक्सिडेंट का एक वीडियो सामने आया है। मीडिया रिपोर्ट्स में दावा किया गया है कि 25 सेकेंड का यह वीडियो कोरोमंडल एक्सप्रेस में बैठे किसी पैसेंजर ने बनाया है। इसमें स्वीपर ट्रेन का फर्श साफ करते दिख रहा है। ज्यादातर पैसेंजर लेटे हैं या सो रहे हैं। तभी टक्कर की जोरदार आवाज होती है। कोच में लगभग अंधेरा हो जाता है और चीख-पुकार मच जाती है। पढ़ें पूरी खबर...